Frunzăverde, pentru Gândul: În martie, Mișcarea Populară va deveni realitate ca alianță electorală

Sub presiunea alegerilor locale, democrat-liberalii sunt în febra negocierilor pentru lansarea Mișcării Populare la începutul lui martie. „În opinia mea, în martie, Mișcarea Populară va deveni realitate ca alianță electorală”, a declarat, pentru gândul, prim-vicepreședintele PDL, Sorin Frunzăverde.

În viitoarea alianță s-ar regăsi alături de PDL, PNȚCD, partid făcând parte din aceeași familie europeană – PPE, ecologiștii, dar și UNPR, potrivit unor surse democrat-liberale.

Președintele țărăniștilor, Aurelian Pavelescu, a declarat, pentru gândul, că au existat discuții cu pedeliștii conduși de Emil Boc pe această temă, însă negocierile nu s-au finalizat. „Am avut o întâlnire, dar negocierile nu s-au finalizat. Nu se pune problema unei fuziuni, ci a unei alianțe electorale, posibil chiar a unei alianțe politice”, a declarat Pavelescu.

„PER își arată disponibilitatea de a negocia cu toate partidel eparlamentare din România cu condiția ca acestea să dea dovada că pot crește veniturile românilor în mod real și pot asigura românilor un nivel de trai echivalent celui din UE. De asemenea, trebuie să respecte valorile și principiile ecologiste”, a declarat la rândul său, pentru gândul, președintele executiv al PER, Răzvan Păunescu.

Candidați comuni, la locale și parlamentare

Potrivit surselor gândul, partidele care se vor regăsi în Mișcarea Populară vor susține, într-o primă fază, candidați comuni la alegerile locale, ținându-se cont de cota electorală a aspiranților la posturile de primari și de șefi de consilii județene. Pe listele de consilieri, ponderea va fi stabilită în funcție de cum este cotat fiecare partid în localitatea, respectiv județul în care se candidează. Colaborarea va continua și la parlamentare, când se vor avea în vedere aceleași criterii.

De asemenea, sigla Mișcării Popular ar putea fi inima, simbolul PPE, iar în privința culorii se iau în calcul verdele sau albastrul, au declarat, pentru Mediafax, surse politice.

De altfel, culorile verde și albastru au fost folosite de Organizația de Tineret a PDL, la Școala de vară pe care au organizat, sub sloganul „Smart&Right”. Albastrul, combinat cu portocaliu, este culoarea PPE.

Preda: Mișcarea Populară, șansa PDL „să rămână actorul politic cheie”

Europarlamentarul Cristian Preda susține că Mișcarea Populară este șansa PDL „să rămână actorul politic cheie”, și, implicit, să poată continua să guverneze și după alegeri.”USL e în această clipă o alianță de stanga. O alternativă la USL trebuie să fie, deci, de dreapta. Mult discutata Mișcare Populară nu va putea fi alcătuită decât pornind de la acest clivaj. Vor putea intra în susținerea unei noi guvernări toți adversarii stângii. Inclusiv peneliștii care nu se recunosc în compania lui Victor Ponta! Invers, nu se vor putea regăsi în majoritatea viitoare cei care vor trișa, susținând că un partid de dreapta poate fi adăpostit într-o alianță de stânga sau că un partid de stânga are loc într-o majoritate de dreapta. Epoca improvizațiilor de acest fel ar trebui să se încheie. Problema politică nr. 1 din acest an e susținerea – înainte, dar și după alegeri – a unei guvernări coerente. Nu e simplu, dar nici imposibil ca PDL să rămână actorul politic cheie”, susține, pe blog, eurodeputatul democrat-liberal.

Băsescu: Eu am rugat-o pe fiica mea să înregistreze Mișcarea Populară la OSIM

Președintele Traian Băsescu și-a asumat public anul trecut proiectul Mișcării Populare. După ce în aprilie 2011 fiica sa a cerut întregistrarea mărcii „Mișcarea Populară” la OSIM, în septembrie anul trecut, șeful statului a recunoscut că el a rugat-o să facă acest lucru.

„Eu cred că trebuie pregatită ideea de mișcare populară pentru realizarea unei eventuale alianțe. De aceea am și rugat-o pe fiica mea să înscrie la oficiul ăsta pentru denumiri…”, a declarat șeful statului. Băsescu nu a fost tranșant în momentul în care a venit vorba de momentul realizării unei alianțe. „Nu știu, înainte, după (alegerile din 2012 – n.r.), nu știu, dar preventiv trebuie să gândești politic (…) N-aș merge mai departe, decât să vă spun că este posibil să se creeze o alianță sau că poate ar trebui creată”, a spus el.

Fiica cea mare a șefului statului, Ioana Băsescu, a depus, în 11 aprilie, la OSIM, o cerere de înregistrare a mărcii „Mișcarea Populară”, domeniile asociate fiind educație, instruire, divertisment, servicii științifice și tehnologice, crearea calculatoarelor, servicii juridice, personale și sociale.